Der var i formiddag voldsom røg fra taget på Danpo A/S i Aars.

Det så voldsomt ud, da brandfolkene ved 11-tiden ankom til Danpo A/S på Vestre Skovvej 3 i Aars. Meldingen lød på, at der var gået ild i taget, og brandfolkene blev da også mødt af en voldsom røg, der steg op fra taget. - Det viste sig, at der var gået ild i en ventilator på taget - måske på grund af overbelastning - og den var så faldet ned i selve fabrikshallen, hvor der er nogle transportbånd, siger indsatsleder Palle Olesen fra Nordjyllands Beredskab i Vesthimmerland. Selve røgen kom fra en seks-syv kvadratmeter tagpap, der var gået ild i. Brandfolkene fik dog hurtigt slukket ilden. - Der gik nogle medarbejdere og gjorde rent nede i fabrikshallen, og det var godt, at de fik os alarmeret hurtigt, ellers kunne branden have spredt sig yderligere, siger Palle Olesen. Han fortæller, at hallen blev fyldt med en del røg, men at ingen kom til skade ved branden. Da alarmen lød, besluttede indsatslederen også at tilkalde hjælp fra beredskabet i Farsø, men de blev hurtigt sendt hjem igen, efter at de var ankommet. - Vi arbejdede en time med slukningen, og nu skal der efterfølgende gøres rent i fabrikshallen, siger Palle Olesen.